የክርስቶስን ትንሣኤ የማይቀበሉ አካላት አንድኛ መከራከሪያ አድርገው የሚያቀርቡት ሥነ-ተረትን ነው፡፡ ይህም ‹የኢየሱስ ክርስቶስ ትንሣኤ የተረት ፈጠራ ነው› የሚል መከራከሪያ ያቀርባሉ፡፡ እነዚህም አካላት በሁለት ይከፈላሉ፤ በአንደኛው በኩል የሚገኙት አጠቃላይ የክርስቶስ ታሪክና ፈጸማቸው የተባሉት ተግባራት በተረትነት የተፈጠሩ ናቸው የሚሉ ሲሆኑ፤ ታሪኩን ከሌሎች ከጥንት ከግብፅ፣ ከባቢሎን፣ ከግሪክና ከሮማ ተረታት ጋር በማሳሰል ያቀርባሉ፡፡ በሌላ በኩል የሚገኙት ደግሞ የክርስቶስ ታሪክን ትክክል መሆን ተስማምተው፣ ሥቅለቱንና ትንሣኤውን ግን ከሥነ ተረት ፈጠራ ጋር ያይዙታል፡፡ በዚህ የተነሣም ሐዋሪያትን የክርስቶስን ትንሣኤ በተረትነት ፈጥረው ያስተማሩ አድርገው ይከሷቸዋል፡፡
